Jacob Jensen (V), 2006-05-11:
Tak til Socialdemokraterne for at bringe denne debat om WildCard-ordningen op.
Som udgangspunkt er Venstre positivt indstillet over for at drøfte muligheden for at ændre WildCard-ordningen, da vi selvfølgelig altid bør kigge på, om der er mulighed for at bruge offentlige midler mere hensigtsmæssigt.
Det gælder ikke mindst, når den regionale geografi ændres som følge af kommunalreformens ikrafttrædelse den 1. januar 2007, og det er selvfølgelig en oplagt mulighed for at vurdere, hvordan ordningen kunne tilpasses, da man som bekendt i dag skal krydse en amtsgrænse, før en WildCard-rabat kan træde i kraft.
Vi vil dog ikke, som forslaget her lægger op til, træffe vores beslutning på usikre formodninger og gætterier om, hvordan situationen formentlig vil komme til at se ud, hvis ordningen blev ændret.
Lad mig give et eksempel: Som beslutningsforslaget nævner, forudsættes det, at en ændring af WildCard-ordningen skal være provenuneutral, og at en øget tilgang til ordningen derfor formentlig vil kræve en rabatreduktion.
Der er dog med forslaget ikke gjort nogen nærmere overvejelser om, hvor mange der kunne tænkes at ville tilslutte sig ordningen i en eventuelt ændret form, og hvordan man i øvrigt ville opretholde provenuneutraliteten i et sådant tilfælde.
Skal man med forslaget krydse en regionsgrænse for at få rabat – f.eks. dem, der studerer i Odense, men hvor familien bor i Sønderborg?
Og hvis aldersgrænsen på 26 år er så afgørende, hvorfor vil forslagsstillerne så stadig væk opretholde den for gruppen af psykisk syge, som også indgår i forslaget osv. osv.?
Som det også fremgår af bemærkningerne til forslaget, vil antallet af potentielle brugere af WildCard-ordningen falde fra ca. 600.000 til omkring 460.000, hvis alle studerende uanset alder får adgang til ordningen, hvor man som bekendt i dag skal være under 26 år og ikke nødvendigvis studerende.
Med andre ord vil Socialdemokraterne med forslaget belønne de studerende, der er over 26 år, ved at give dem adgang til en rabat, hvorimod de studerende, der er under 26 år, med forslaget her vil kunne blive stillet ringere end i dag, hvis der indføres en reduktion i rabatten for at kunne opretholde provenuneutraliteten.
I Venstre er vi derimod optaget af at komme med et incitament til de studerende, der kan gøre sig lidt hurtigere færdig med studierne.
Der bliver hårdt brug for deres arbejdskraft på arbejdsmarkedet i de kommende år.
Derfor mener vi i Venstre, at det er et forkert signal at sende, hvis man vil belønne de langsomme studerende og straffe de hurtige studerende, som forslaget her lægger op til.
Vi er derfor tilfredse med, at der er nedsat en arbejdsgruppe med repræsentanter fra både Transport- og Energiministeriet og Socialministeriet, som i den allernærmeste fremtid netop vil kigge på, hvilke alternativer vi har i forhold til den nuværende ordning, bl.a. set i lyset af den ændrede regionale geografi.
Jeg forventer naturligvis, at alle gode forslag og intentioner kan komme med i arbejdsgruppens arbejde, og når vi har resultatet fra arbejdsgruppen, vil vi på et meget bedre belyst grundlag kunne drøfte mulighederne for en eventuel ændring.
På den baggrund kan Venstre ikke støtte forslaget, som det ligger her.